รองนายกฯ ร่ำไห้ ไฮเทค ส่อจม ศปภ. แถลง กทม.ฝั่งเหนือเตรียมอพยพ ก่อนย้ำ แค่ เตรียม
 หลัง ปตร.แตก ก่อนแถลงแก้ตื่น ไม่ได้สั่งอพยพ แค่เตรียมพร้อม \กิตติรัตน์\ ร่ำไห้หลังพ่ายน้ำถล่มนิคมไฮเทค ผู้สื่อข่าวสถานีโทรทัศน์ช่อง 3 รายงานภาพนายกิตติรัตน์ ณ ระนอง รองนายกรัฐมนตรี และรัฐมนตรีว่าการกระทรวงพาณิชย์ ร่ำไห้และสวมกอดกับผู้บริหารบริษัทในประเทศไทย และผู้บริหารบริษัทสัญชาติญี่ปุ่นแสดงความรู้สึกหลังจากที่พยายามอย่างเต็มที่ในการป้องกันน้ำที่มาจากทางนิคมอุตสาหกรรมโรจนะ โดยทั้งหมดได้ทำงานป้องกันน้ำตั้งแต่ 3 วันที่ผ่านมา จนสุดท้ายเมื่อเวลา 04.00 น. ของวันที่ 13 ตุลาคมมีน้ำตลบหลังเข้ามาที่นิคมอุตสาหกรรมไฮเทค จ.พระนครศรีอยุธยา (มติชน) \ยิ่งลักษณ์\ ย้ำ กทม.ชั้นในปลอดภัยแน่ 15.00 น. วันที่ 13 ตุลาคม ที่ท่าอากาศยานดอนเมือง น.ส.ยิ่งลักษณ์ ชินวัตร นายกรัฐมนตรี ให้สัมภาษณ์ภายหลังจากเดินทางกลับจากการสำรวจการระบายน้ำ กทม.ฝั่งตะวันตก ว่า การระบายน้ำฝั่งตะวันตกได้ข้อสรุปที่ชัดเจนขึ้น โดยจะระบายลงสู่แม่น้ำท่าจีน หลังจากนี้กองทัพบกและกระทรวงคมนาคมจะกลับไปแบ่งงานกัน ในการขุดลอกคลองต่างๆ โดยเฉพาะคลองหลักจะขุดให้ลึกขึ้น โดยจะเริ่มขุดตั้งแต่จังหวัดชัยนาทถึงจังหวัดสมุทรสาคร เพื่อถ่ายน้ำลงไปสู่โครงการพระราชดำริมหาชัย สนามชัย ซึ่งเป็นโครงการแก้มลิงที่เชื่อมกับทะเล ในส่วนแม่น้ำท่าจีนซึ่งมีลักษณะคดเคี้ยวคล้ายคลองลดโพธิ์ จึงให้กองทัพบกช่วยขุดเส้นทางลัดและติดตั้งเครื่องผันน้ำ เพื่อให้น้ำเดินทางลัดลงสู่ทะเลเร็วขึ้น ซึ่งจะเร่งดำเนินการให้เสร็จภายใน 5 วัน โดยจะต้องเร่งทุกส่วน ซึ่งในระยะยาวอย่างไรก็ต้องทำ เพราะน้ำยังอยู่กับเราอีกเยอะ \ในส่วนของ กทม.อยากให้ประชาชนสบายใจ เพราะเรายังทำแนวป้องกันอยู่ ทางกทม.ได้ออกมายืนยันในส่วนการดูแลเขตพื้นที่ กทม. สิ่งที่ต้องทำอย่างเร่งด่วนคือแ นวกั้นน้ำแม่น้ำเจ้าพระยา ในฝั่งปทุมธานีและนนทบุรี ให้แล้วเสร็จโดยเร็ว ยืนยันว่าตอนนี้สามารถใช้คำว่า กทม.ปลอดภัยได้ โดยเฉพาะแนวที่อยู่ภายในแนวกั้นน้ำ ส่วนด้านนอกแนวกั้นน้ำอาจจะเจอน้ำบ้าง แต่ไม่ใช่น้ำในปริมาณสูง\ น.ส.ยิ่งลักษณ์กล่าว (มติชน) ประชา สรุปน้ำทั้งแผ่นดิน 1.6 หมื่นล้าน หาร 550ล้าน/วัน 15.30 น. พล.ต.อ.ประชา พรหมนอก รัฐมนตรีว่าการกระทรวงยุติธรรม ในฐานะผู้อำนวยการศูนย์ปฏิบัติการช่วยเหลือผู้ประสบอุทกภัย (ผอ.ศปภ.) แถลงเมื่อเวลา 15.30 น. ระบุว่า มวลน้ำจากนครสวรรค์ขณะนี้อยู่ที่ 8 พันล้านลูกบาศก์เมตร ขณะที่น้ำที่ จ.พระนครศรีอยุธยาอยู่ที่ 6 พันล้านลูกบาศก์เมตร ไหลบ่าลงไปทางด้าน จ.ปทุมธานี นนทบุรี ฉะเชิงเทรา สมุทรปราการ ซึ่งเป็นเขตปริมณฑลของ กทม. จำนวน 2 พันล้านลูกบาศก์เมตร มวลน้ำทั้งหมดไม่รวมน้ำทะเลที่อยู่ในพื้นที่ภาคกลางของประเทศไทย อยู่ที่ 1.6 หมื่นล้านลูกบาศก์เมตร อัตราการไหลจาก จ.นครสวรรค์ 465 ล้านลูกบาศก์เมตรต่อวัน ผ่านอยุธยาและผันลงทะเลได้ 550 ล้านลูกบาศก์เมตร์ต่อวัน เกือบจะใกล้เคียงกัน สำหรับจังหวัดที่เกิดอุทกภัยมีทั้งสิ้น 28 จังหวัด รุนแรง 10 จังหวัด ได้แก่ นครสวรรค์ พระนครศรีอยุธยา นนทบุรี ปทุมธานี อ่างทอง สิงห์บุรี ชัยนาท อุทัยธานี สมุทรปราการ และฉะเชิงเทรา หากรวม กทม.ด้วยเป็น 11 จังหวัด สั่งอพยพประชาชนแล้ว 3 จังหวัด คือ นครสวรรค์ พระนครศรีอยุธยา และปทุมธานี (กรุงเทพธุรกิจ) ศปภ.เตือน กทม.ฝั่งเหนือ เตรียมพร้อมอพยพภายใน 7 ชม. หลัง ปตร.แตก เวลา 18.30 น. นายวิม รุ่งวัฒนจินดา โฆษกศปภ. แถลงว่า กรณีประตูระบายน้ำคลองบ้านพร้าว อ.สามโคก จ.ปทุมธานีแตก ศปภ.ได้ส่งกำลังทุกหน่วยลงไปช่วยกอบกู้ทำคันกั้นน้ำแล้ว แต่ได้รับรายงานว่าไม่สามารถกู้ได้ ทำให้สถานการณ์ขณะนี้มีน้ำท่วมในหลายพื้นที่ของจ.ปทุมธานีและเข้าท่วมในหลายเขต จึงสมควรเตือนประชาชนในหลายพื้นที่ให้ขนของขึ้นที่สูงและเตรียมพร้อมอพยพภายใน 7 ชม. เนื่องจากจะมีน้ำท่วมสูง 1 เมตร ด้านนายปลอดประสพ สุรัสวดี หัวหน้าศปภ. กล่าวว่า ขณะนี้ยังพอมีเวลาที่จะให้ประชาชนได้อพยพ ขอร้องว่าอย่าตกใจเพราะเจ้าหนาที่ทำทุกวิถีทางแล้ว แต่สุดความสามารถ ดังนั้นน้ำจะไหลเข้าตอนเหนือของกทม. ขอให้ประชาชนตั้งสติและเข้มแข็งเพื่อความอยู่รอดของทุกคน ดังนั้น พื้นที่ที่จะได้รับผลกระทบคืออ.คลองหลวง มหาวิทยาลัยธรรมศาสตร์รังสิต อ.เชียงรากน้อย เอไอที ลำลูกกา หมู่บ้านไวท์เฮ้าส์ สายไหม และตอนเหนือของถนนรังสิต-ปทุมธานี ดังนั้น หากใครมีบ้าน 2 ชั้นให้เก็บของขึ้นที่สูงและนำรถไปจอดในที่สูง ขอให้เดินทางออกจากบ้านทันที โดยสนามบินดอนเมืองเตรียมรองรับประชาชน ส่วนรถยนต์สามารถนำมาจอดที่รันเวย์สนามบินได้ (ข่าวสด) แถลงแก้ตื่น ไม่ได้สั่งอพยพ แค่เตรียมพร้อม เมื่อเวลา 19.30 น. พล.ต.อ.ประชา พรหมนอก ผอ.ศปภ. แถลงกรณีปตร.บ้านพร้าว แตก และสั่งอพยพคน ว่า การแถลงดังกล่าวเป็นการเตรียมพร้อมรับสถานการณ์ แต่ขณะนี้รับทราบว่าประตูระบายน้ำบ้านคลองพร้าวได้ซ่อมและสามารถรับสถานการณ์ได้ ดังนั้น จึงไม่จำเป็นต้องตื่นตระหนก ด้านนายปลอดประสพ กล่าวว่า ยืนยันว่ากทม. ชั้นในปลอดภัย 100 % แต่ที่ประกาศเตือนประชาชนย่านมหาวิทยาลัยธรรมศาสตร์และพื้นที่ใกล้เคียงเพื่อให้พร้อมรับมือสถานการณ์ หากจะมีเหตุเลวร้ายสุดคงมีปริมาณน้ำไม่เกิน 1 เมตร และคงไม่เกินพื้นที่บริเวณเกาะเกร็ด จ.นนทบุรี ไม่ถึงขั้นนั้น ผู้สื่อข่าวรายงานว่า จากกรณีที่แนวคันกั้นน้ำบริเวณถนนด้านข้างประตูระบายน้ำคลองบ้านพร้าวพังเป็นแนวยาวกว่า 80 เมตร ล่าสุดในวันนี้เจ้าหน้าที่ในท้องที่และเจ้าหน้าที่จากหลายภาคส่วน กำลังใช้ความพยายามในการกั้นกระแสน้ำบริเวณจุดนี้อย่างเต็มกำลัง โดยมีวิศวกรร่วมวางแผนงานการสร้างคันกั้นด้วยแท่งเหล็กตอกเข็มลงไปเพื่อยึดแท่งเหล็กให้แน่นขึ้น ใช้แผ่นเหล็กขนาดใหญ่อัดรองกระแสน้ำอีกชั้นเพื่อชะลอความแรงของน้ำ ซึ่งต้องใช้วิธีการตอกระยะ 5 เมตร เพื่อวัดความแรงและวัดความแข็งแรงของพื้นที่ด้วย สามารถกู้ไปได้แล้วกว่า 50 เมตร ยังคงเหลือช่วงบริเวณรอยต่อจากประตูระบายน้ำคลองบ้านพร้าวที่มีความกว้างประมาณ 30 เมตร ที่เจ้าหน้าที่กำลังจะเร่งกู้เพื่อให้ปริมาณน้ำบริเวณช่องทางน้ำที่พังในจุดนี้ลดความแรงลง (ข่าวสด) . ที่มา: เรียบเรียงจาก มติชน กรุงเทพธุรกิจ และข่าวสด
\กิตติรัตน์\ ร่ำไห้หลังพ่ายน้ำถล่มนิคมไฮเทค \ยิ่งลักษณ์\ ย้ำ กทม.ชั้นในปลอดภัยแน่ ประชา สรุปน้ำทั้งแผ่นดิน 1.6 หมื่นล้าน หาร 550ล้าน/วัน ศปภ.เตือน กทม.ฝั่งเหนือ เตรียมพร้อมอพยพภายใน 7 ชม.
กทม.,น้ำท่วม